Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την θέση της Κοινότητας στο πλαίσιο του Συμβουλίου Σύνδεσης ΕΚ-Τουρκίας σχετικά με το σχέδιο απόφασης που τροποποιεί την απόφαση του Συμβουλίου Σύνδεσης αριθ. 3/64 για τη σύσταση της επιτροπής σύνδεσης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

H επιτροπή σύνδεσης, που προβλέπεται στη συμφωνία σύνδεσης ΕΚ/Τουρκίας (ΕΕ L 217 της 29.12.1964, άρθρο 24), υπάρχει από το 1964.

Ο ρόλος της επιτροπής αυτής είναι να βοηθά το Συμβούλιο Σύνδεσης κατά την εκτέλεση των καθηκόντων του, ιδίως με συνεχή συνεργασία, απαραίτητη για την καλή λειτουργία της συμφωνίας σύνδεσης.

Η επιτροπή έχει συγκληθεί 109 φορές.

Λόγω της ανάγκης βελτίωσης της αποτελεσματικότητας όσον αφορά την εφαρμογή της συμφωνίας σύνδεσης, προέχει τώρα να προσαρμοστεί η πρακτική που εφαρμόζεται στο πλαίσιο της συμφωνίας σύνδεσης στις διατάξεις των γνωστών ως ευρωπαϊκών συμφωνιών που έχουν συναφθεί με τις υποψήφιες για προσχώρηση χώρες της Κεντρικής και Ανατολικής Ευρώπης. Βάσει των συμφωνιών αυτών, οι επιτροπές σύνδεσης προεδρεύονται από την Ευρωπαϊκή Επιτροπή και τα καθήκοντα γραμματείας εξασφαλίζονται επίσης από την ίδια.

Κατά συνέπεια, προτείνεται να τροποποιηθεί ,υπό αυτήν την έννοια, η απόφαση του Συμβουλίου Σύνδεσης.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την θέση της Κοινότητας στο πλαίσιο του Συμβουλίου Σύνδεσης ΕΚ-Τουρκίας σχετικά με το σχέδιο απόφασης που τροποποιεί την απόφαση του Συμβουλίου Σύνδεσης αριθ. 3/64 για τη σύσταση της επιτροπής σύνδεσης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας και ιδίως το άρθρο 300,παράγραφος 2,

την πρόταση της Επιτροπής [1],

[1] EE C της , σ. .

Εκτιμώντας τα εξής:

(1) Το Συμβούλιο Σύνδεσης προέβη στη σύσταση, βάσει του άρθρου 24 της συμφωνίας σύνδεσης ΕΚ-Τουρκίας ,μίας επιτροπής σύνδεσης [2].

[2] ΕΕ L 217 της 29.12.1964, σ. 7

(2) Πρέπει να ευθυγραμμιστεί η προεδρία και η γραμματεία της επιτροπής αυτής εκ μέρους της Ευρωπαϊκής Κοινότητας με την πρακτική που έχει καθιερωθεί για τις άλλες υποψήφιες χώρες και πρέπει, συνεπώς, να τροποποιηθεί η σχετική απόφαση του Συμβουλίου Σύνδεσης.

ΑΠΟΦΑΣΙΖΕΙ:

Η θέση που θα λάβει η Κοινότητα στο πλαίσιο του Συμβουλίου Σύνδεσης, που συστάθηκε από την συμφωνία σύνδεσης ΕΚ-Τουρκίας που έχει συναφθεί μεταξύ των Ευρωπαϊκών Κοινοτήτων και των κρατών μελών τους, αφενός, και της Τουρκίας, αφετέρου, σχετικά με το σχέδιο απόφασης που τροποποιεί την απόφαση του Συμβουλίου Σύνδεσης αριθ. 3/64 για τη σύσταση της επιτροπής σύνδεσης, αντιστοιχεί με το συνημμένο σχέδιο απόφασης του Συμβουλίου Σύνδεσης.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο ΑΠΟΦΑΣΗΣ ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΕΚ-ΤΟΥΡΚΙΑΣ για την τροποποίηση της απόφασης αριθ. 3/64 του Συμβουλίου Σύνδεσης σχετικά με τη σύσταση της επιτροπής σύνδεσης

ΤΟ ΣΥΜΒΟΥΛΙΟ ΣΥΝΔΕΣΗΣ ΕΚ-ΤΟΥΡΚΙΑΣ

¨Έχοντας υπόψη, την συμφωνία σύνδεσης και ιδίως το άρθρο 24, εδάφιο 3 και 4,

ΑΠΟΦΑΣΙΖΕΙ:

Μετά το άρθρο 2 παράγραφος 2 της απόφασης αριθ. 3/64 του Συμβουλίου Σύνδεσης για τη σύσταση της επιτροπής σύνδεσης, εισάγεται μια νέα παράγραφος:

"Ωστόσο, η Ευρωπαϊκή Επιτροπή ασκεί την προεδρία και εκτελεί χρέη γραμματείας της επιτροπής αυτής εξ ονόματος της Ευρωπαϊκής Οικονομικής Κοινότητας".

Βρυξέλλες,

Για το Συμβούλιο Σύνδεσης

Οι Γραμματείς Ο Πρόεδρος